23.		Žaloba na náhradu mzdy z dôvodu neplatného skončenia
			pracovného pomeru (§ 79 ods. 1 ZP, § 23 CSP)
Okresný súd, Ružomberok
Žalobca:	Ján Hladký, bytom Stodolova ul. č. 2, 010 01 Žilina
Žalovaný:	ABC, s.r.o., Ružová ul. č. 10, 010 01 Žilina, IČO: 12345678
		zastúpený Ing. Vladimírom Milučkým
Vec:	Žaloba o náhradu mzdy
I.
U žalovaného som pracoval na základe pracovnej zmluvy zo dňa 1. 5. 2012 ako colný deklarant. Dňa 15. 9. 2022 mi žalovaný doručil okamžité skončenie pracovného pomeru pre porušenie pracovnej disciplíny závažným spôsobom. Okresný súd v Ružomberku rozsudkom zo dňa 10. 12. 2022, č. k. 15 F 117/22 – 21 určil neplatnosť okamžitého skončenia pracovného pomeru, nakoľko nebolo zo strany žalovaného preukázané, že som porušil pracovnú disciplínu.
Dôkaz – Rozsudok Okresného súdu v Ružomberku zo dňa 10. 12. 2022 č. k. 15 F 117/22 – 21
II.
V dôsledku vyslovenia neplatnosti skončenia pracovného pomeru rozsudkom súdu pracovný pomer trvá i naďalej. Už po vyhlásení rozsudku som listom zo dňa 11. 12. 2022 žalovanému oznámil, že trvám na mojom ďalšom zamestnávaní podľa pracovnej zmluvy. Do dnešného dňa však žalovaný nerešpektuje ani právoplatné súdne rozhodnutie a neumožňuje mi pracovať. Preto žiadam náhradu mzdy od 16. 9. 2022 do 31. 1. 2023 v sume 4 820 eur.
Dôkaz – Výsluch účastníkov konania; Oznámenie zo dňa 11. 12. 2022; Potvrdenie učtárne zo dňa 15. 9. 2022 o výške priemerného zárobku
III.
Navrhujem preto vydať tento
rozsudok
Žalovaný je povinný zaplatiť žalobcovi sumu 4 820 eur a trovy konania podľa záverečného vyčíslenia, to všetko do troch dní od právoplatnosti rozsudku.
V Žiline 1. 2. 2023	podpis žalobcu
Poznámka
Náhrada mzdy patrí zamestnancovi vo výške jeho priemerného zárobku odo dňa, kedy oznámil zamestnávateľovi, že trvá na ďalšom zamestnávaní, až do času, kedy mu zamestnávateľ umožnil pokračovať v práci alebo kedy dôjde k platnému skončeniu pracovného pomeru. Náhrada mzdy mohla byť uplatnená zamestnancom spoločne so žalobou o určenie neplatnosti skončenia pracovného pomeru.
Ak celkový čas, za ktorý by sa mala zamestnancovi poskytnúť náhrada mzdy, nepresahuje 12 mesiacov, môže súd na žiadosť zamestnávateľa jeho povinnosť nahradiť mzdu za čas presahujúci 12 mesiacov primerane znížiť, prípadne náhradu mzdy za čas presahujúci 12 mesiacov zamestnancovi vôbec nepriznať.
Náhrada mzdy môže byť priznaná najviac za čas 36 mesiacov.	Pozri – § 79 ZP.